**Sebastian Sulku** (s. 28. helmikuuta 1972 Helsinki) on suomalainen entinen jääkiekkopuolustaja. Hän pelasi urallaan SM-liigassa yhteensä 400 runkosarjaottelua tehopistein 50+85=135 ja keräten 324 jäähyminuuttia sekä 29 playoff-ottelua tehopistein 4+10=14 ja keräten 26 jäähyminuuttia. Sulku pelasi urallaan myös Ruotsissa. Hän oli pelityyliltään peruspuolustaja, jonka vahvuuksiin kuului peliäly, kahden suunnan pelaaminen, voima, pelinlukutaidot, liike, sijoittuminen, laukaus ja pelinavaaminen. Sulku teki pelityyliinsä nähden enemmän pisteitä, kuin peruspuolustajalta on yleensä odotettu. Hän ei kuitenkaan ollut kovin nopea luistelemaan. Sulun muihin heikkouksiin kuului laukauksen säästeleminen ja viivan pitäminen.

Ura
---

### Seuraura

Sulku oli Jokereiden kasvatti. Hän pelasi juniorina myös Vantaa HT:ssä, josta Sulku palasi Jokereihin taas A-juniori-ikäisenä kaudeksi 1991–1992. Hän teki joukkueessa liigadebyyttinsä kaudella 1993–1994, jolloin Sulku pelasi seitsemän SM-liigaottelua jääden niissä ilman tehopisteitä. Hän pelasi suurimman osan kaudestaan I-divisioonaa KooKoon riveissä ja myös yhden ottelun Karhu-Kissoissa.

Kaudeksi 1994–1995 Sulku siirtyi SM-liigan nousijajoukkue TuToon, jossa tulokaskausi toi 24 runkosarjaottelussa kaksi maalia. Ensimmäinen kokonainen SM-liigakausi 1995–1996 toi hänelle 43 runkosarja- ja kuudessa playoff-ottelussa tehot 4+3=7. TuTo putosi kauden päätteeksi I-divisioonaan, mutta Sulku jatkoi siellä pelejään Hyvinkään Ahmojen riveissä. Hän oli tehoilla 7+17=24 joukkueen tehokkain puolustaja ja sijoittui I-divisioonan puolustajien pistepörssissä kymmenenneksi Ketterän Marko Saarisen kanssa. Kaudeksi 1997–1998 Sulku siirtyi Kalevan Palloon, jossa hän nousi varsinkin seuraavalla kaudella 1998–1999 suurempaan rooliin ja SM-liigan puolustajien parhaimmistoon. Sulku oli tuolloin KalPan tehokkain puolustaja tehoilla 6+11=17, mutta joukkueen kausi päättyi kuitenkin SM-liigasta putoamiseen.

Sulku siirtyi kaudeksi 1999–2000 Hämeenlinnan Pallokerhoon, jonka riveissä hän nousi isompiin otsikoihin. Hän teki ensimmäisen kautensa aikana runkosarjassa 20 tehopistettä, mutta jakoi kevään 2000 pudotuspelien puolustajien pistepörssin voiton TPS:n Jouni Loposen kanssa. Kausi 2000–2001 Sululla jäi vain 22 runkosarjaottelun mittaiseksi olkapäävamman takia, kun hän joutui kauden viidennessä ottelussa Ilveksen Ivan Majeskýn sääntöjen rajamailla tehdyn taklauksen kohteeksi. Sulku palasi kaukaloihin tammikuussa 2001. Kaudella 2001–2002 hän teki SM-liigan yhden kauden piste-ennätyksensä tehoilla 15+14=29, joilla Sulku voitti SM-liigan puolustajien maalipörssin ja jakoi puolustajien pistepörssin neljännen sijan Ässien Jukka-Pekka Laamasen ja Pelicansin Jan Latvalan kanssa. Hänen otteensa ailahtelivat, mutta Sulku muodosti useimmiten ylivoimalla tehokkaan kaksikon Teemu Aallon kanssa. Sulku voitti SM-pronssia keväällä 2002.

Huhtikuussa 2002 Sulku teki kaksivuotisen sopimuksen Espoo Bluesin kanssa. Hän toimi molempina kausinaan joukkueen varakapteenina. Toisella kaudellaan 2003–2004 Sulku oli joukkueen tehokkain puolustaja tehoilla 7+19=26, joilla hän jakoi SM-liigan puolustajien pistepörssin kahdeksannen sijan kolmen muun pelaajan kanssa.

Kaudeksi 2004–2005 Sulku siirtyi Elitserien-joukkue Brynäs IF:ään, mutta loukkaantumiset lyhensi hänen kautensa vain 26 runkosarjaottelun mittaiseksi ja lopetti lopulta koko Sulun uran.

### Maajoukkueura

Sulku edusti Suomen A-maajoukkuetta Sweden Hockey Gamesissa marraskuussa 2001.

Uran jälkeen
------------

Sulku perusti pelaajauransa jälkeen urheilumarkkinointiyritys Procito Oy:n, jonka toimitusjohtajana hän toimii.

Tilastot
--------

|   |   | Runkosarja |   | Pudotuspelit |
| --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |
| 1993–1994 | Karhu-Kissat | I-divisioona | 1 | 0 | 0 | 0 | 2 | – | – | – | – | – |
|  | KooKoo | I-divisioona | 11 | 1 | 1 | 2 | 16 | – | – | – | – | – |
|  | Jokerit | SM-liiga | 7 | 0 | 0 | 0 | 0 | – | – | – | – | – |
| 1994–1995 | TuTo | SM-liiga | 24 | 2 | 0 | 2 | 22 | – | – | – | – | – |
| 1995–1996 | TuTo | SM-liiga | 43 | 4 | 3 | 7 | 20 | – | – | – | – | – |
| 1996–1997 | Ahmat | I-divisioona | 42 | 7 | 17 | 24 | 63 | – | – | – | – | – |
| 1997–1998 | KalPa | SM-liiga | 38 | 2 | 3 | 5 | 14 | – | – | – | – | – |
| 1998–1999 | KalPa | SM-liiga | 53 | 8 | 9 | 17 | 44 | – | – | – | – | – |
| 1999–2000 | HPK | SM-liiga | 52 | 5 | 15 | 20 | 38 | 8 | 2 | 5 | 7 | 8 |
| 2000–2001 | HPK | SM-liiga | 22 | 2 | 8 | 10 | 28 | – | – | – | – | – |
| 2001–2002 | HPK | SM-liiga | 50 | 15 | 14 | 29 | 62 | 8 | 2 | 2 | 4 | 10 |
| 2002–2003 | Blues | SM-liiga | 56 | 5 | 14 | 19 | 60 | 4 | 0 | 0 | 0 | 2 |
| 2003–2004 | Blues | SM-liiga | 55 | 7 | 19 | 26 | 36 | 9 | 0 | 3 | 3 | 6 |
| 2004–2005 | Brynäs IF | Elitserien | 26 | 2 | 8 | 10 | 20 | – | – | – | – | – |
| 10 kautta | yhteensä | SM-liiga | 400 | 50 | 85 | 135 | 324 | 29 | 4 | 10 | 14 | 26 |
| 1 kausi | yhteensä | Elitserien | 26 | 2 | 8 | 10 | 20 | – | – | – | – | – |

Lähteet
-------

* Sebastian Sulku The Internet Hockey Databasessa (englanniksi)
* Sebastian Sulku Eurohockey-sivustolla (englanniksi)
* Sebastian Sulku *Elite Prospects*. Everysport Media Group AB.  (englanniksi)
* Sebastian Sulku Jatkoaika.comissa (Internet Archive)

### Viitteet

1. 1 2 3 4  Sebastian Sulku – Brynäs – ELISERIEN – Jatkoaika.com – Kaikki jääkiekosta Jatkoaika.com. Viitattu 7.11.2012.
2. ↑  Kuparinen, Heikki: Leijonat kömpivät luolistaan – Katsaus maajoukkueen kauteen 2001–2002  20.8.2001. Jatkoaika.com. Viitattu 19.11.2013.
3. 1 2 3 4 5  EliteProspects
4. ↑  Eurohockey.net
5. ↑  Kesä 1997 Niiralanmonttu.com. Viitattu 7.11.2012.
6. ↑  Sebastian Sulku palaa vahvuuteen  26.1.2001. Jatkoaika.com. Viitattu 7.11.2012.
7. ↑  Peltonen, Miika: HPK:n pelaaja-arvostelut 2001–2002  30.5.2002. Jatkoaika.com. Viitattu 7.11.2012.
8. ↑  Marko Tuomainen, Sebastian Sulku ja Olli Ahonen Espoon Bluesin riveihin  17.4.2002. Jatkoaika.com. Viitattu 7.11.2012.
9. ↑  Rami Alangosta uusi Blues-kippari  1.9.2003. Jatkoaika.com. Viitattu 7.11.2012.
10. ↑  Sebastian Sulku siirtyy Brynäsiin  5.4.2004. Jatkoaika.com. Viitattu 7.11.2012.
11. ↑  Saarinen: Suomi voitti vaihtelevassa kamppailussa Kanadan  10.11.2001. Jatkoaika.com. Viitattu 7.11.2012.
12. ↑  Saarinen: Tshekki rökitti Suomen  7.11.2001. MTV.  Arkistoitu 9.11.2013. Viitattu 7.11.2012.
13. ↑  Blues Alumnien ja Haukilahden lukion yhteinen projekti  16.5.2012. Länsiväylä.  Arkistoitu 18.5.2014. Viitattu 7.11.2012.
14. ↑  Yhteystiedot | Procito